Bafana-sokkerspeler rand glo man aan | Maroela Media
Bafana-sokkerspeler rand glo man aan
Edward Manqele, doelskopper vir Bafana Bafana, het glo ŉ ondersteuner aangerand en hom bewusteloos gelaat, het die Sunday World berig.
“ŉ Saak is oopgemaak, maar niemand is nog in verband met die voorval in hegtenis geneem nie,” het kapt. Disebo Selepe, woordvoerder vir die polisie in Gauteng, aan die koerant gesê.
Die voorval het op 26 Desember in Kagiso aan die Wes-Rand plaasgevind.
Die vermeende slagoffer, Tsepo Khumalo, het aan die koerant gesê Manqele en sy vriende het by ŉ huis opgedaag waar hy en ander Kersfees gevier het. Khumalo het glo sy hand uitgestrek om die sokkerspeler se blad te skud en gesê “Geseënde Kersfees”.
“Hy het my in my gesig geklap, en toe ek val het hy my geskop en my toe met ŉ bottel Hennessy-konjak geslaan,” het Khumalo aan die Sunday World gesê. Die koerant het ŉ foto van die kneusplekke aan sy gesig gepubliseer. Sy oog was toegeswel.
Manqele se agent, Karabo Mathang Tshabuse, het die voorval in ŉ verklaring aan die koerant bevestig, maar het ŉ ander weergawe verskaf. “Terwyl hy [Manqele] by sy kar ingeklim het, het ŉ onbekende man hom oorval wat homself as ŉ fisiese bedreiging voorgehou het en hy het skeltaal gebruik,” het Tshabuse gesê. “Manqele het nie ŉ ander keuse gehad as om homself te verdedig nie, en het die man ŉ opstopper gegee om weg te kom van sy voertuig af. Hy het vir sy lewe en die veiligheid van sy meisie en haar vriendin gevrees.”
13-jarige vas oor tiener se moord